Baninzi. befanele, abacinga ukuba ukutetela umntu omnyama akuna mvuzo; inge tamsanqa labo bonke abenzi bemisebenzi yokuzi kanyela, ukufumana ukubulelwa noku bongwa bese pezu komhlaba. Kodwa kuluvuyo lwetu olungena kufezwa ngamazwi, ukufaka udaba lokuba, njengokuba ese England nje u Mr. Saul Solomon, ufumene umbulelo omkulu kwi mambane ezivakalayo zelo zwe. Zenjenje ezo cingo ezitunyelwe e London ngo November 7—“ Umbulelo ufundwe pambi ko Mr. Saul Solomon, ngendlela ate wamela intlanga ezi mnyama zase South Afaica.” Inteto zenziwa ekunikelweni kombulelo lowo ngaba banumzana—The Right Honourable W. E. Forster, Mr. James A. Froude no Sir Wilfrid Lawson. Asima gama mancinane la ke Pesheya.

Lomgca usemazulwini ngezinyanga, bati abamnyama uteta into, wona ama Ngesi abonukuba sibonakalo nje sihle sasema zulwini. Site ngomnye umhla seva imambane kwezi ziqalayo ukuxuba isiti lomsila walate ngase Lusutu. Sati fanukuba umnene unga bangakolwa abapnlapuli bake ukuba untsonkota imfazwe kwelo lezipitipiti. Nokuba ungqelisile, akangqelisanga sinina. inye into esiyaziyo u Rulumente upefumla izisongelo noku bulala ngaku Basutu. Inteto zo Mr. Scanlen no Mr. Sauer, esidlweni sembeko abebe senzelwe e Aliwal kule nyanga ifileyo, zivakala ziteta lonto; i *Cape Argus* ne *Het Volksblad,* amapepepa ase Kapa aziwayo ngokuba avakalisa ingqondo ye Rulumente, ateta kwa lonto. Owetu umtandazo ngowokuba wanga u Somandla angasi sindisa kwi mfazwe.

Elu gqatsweni lo Titshala lwalo nyaka, obelu hanjiswe kwi ndawo nge ndawo sifumana i Nxukwebe ingabonakali enanini laba fumene iziqiniselo; apo izibalule kona kukwi qela labamkele iziqiniselo zeminyaka emibini—ezi kutiwa ngaba fundi ngokwabo “Yimipako.” Amagama aba pumeleleyo sele saziwa lilizwe lonke ngapandle kwabo bangeba fundi bama pepa ama Ngesi, naba ngena matuba okuwamkela. Tina okwa namhla siwa shicilela esi *Gidimini* ukuze emva kwe minyaka abe nokuwa paula olisindisayo ipepa lake. Kwi qela loku gqibela i Heald Town iqayisa ngaba :—3. *Thomas Tunyiswa;* 4. *William Mtembu;* 5. *John Radasi;* 10. *Fagan Ntsangani;* 11. *John Mafongqo;* 12. *Johnson Gasa.—* Asiboni hlazo tina kwesi simo sezinto xa sicinga ngendawo yokuba, wonke oqelene nemicimbi yolu viwo uya vuma ukuba lwayi nxwema indlela yalo yanga pambili. Yabe ke lento ilipamba; ilipamba.

Esinye seziqamo ze ntlanganiso yama Bulu e Cradock sisand' ukuhla kutsha nje. Omnye waba fundi aba ntsundu kwenye ye Institution zale Koloni, wafunelwa indawo ngu mfundisi otile oli Bulu yokuba aze kufunda kuyo. Umfana lowo uyifunyanisiwe ngovuyo londawo, namhla ukweye sibozo inyanga efunda. Kekaloku asazi ukuba kutenina. kuvakala ukuba uyise wenkwenkwe leyo upambene nomfundisi wake lowo ngesizatu sokuba kweso sikolo kufundiswa inteto yesi Ngesi, emyala ngoko ukuba amshenxise kuso kwa kamsinya— koko uyise akavumi kuba unomnqweno wokunga unyana wake anga funda isi Lungu. Kekaloku uqunjelwe ngalo ndawo ngu Mijn Heer umfundisi wake.” Itsho incwadi esiyi bonisiweyo, esite sakucinga tina sabona ukuba sesinye seziqamo ze ntlanganiso yase Cradock esi, kuba ngo March walo nyaka u Mijn Heer lo waye nobuhlobo bokumcelela indawo lomfana, namhla ngo November, unto yimbi. Yinina le !

I Lovedale kuviwo lwe Titshala imi kwamhlabeni mnye nezinye izikolo zabamnyama. Ntwana izipaule ngayo yeyokuba indodana eyintloko eyezikolo zabamnyama ipume kuyo. Njenge sase Mgwali nayo ipumelelise *babini* kwiqela lesibini. Owesibini kwaba sicinga ukuba ubeya kuba kwindawo ete nyi kunaleyo (74) ami kuyo ukuba intlungu awabe gula zizozazimnike ixesha lokuzilungiselela. Ngaba ke abase Lovedale abakwiqela lesibini:—21. *Louis Joel;* 74. *Paul Xiniwe.* Abe qela lesitatu—abafumene iziqiniselo zeminyaka emibini ngo—1. *Robert Mantsayi;* 6. *David Sobekwa;* 8. *Richard Soga;* 9. *George Mate.* I Rini kwa kweli qela libonakalise wamnye u— *1. Richard Gudula.* Omnye kwabamnyama opumelele kwakweli gqiza ngu—7. *Petros Kawa,* oyi Titshala yesikula sase Rura, e Nqushwa. Kupela kwababonisa ubuko bomntu omnyama. Inkita kwaba pumeleleyo zintombi zama Ngesi, zezikolo zangase Kapa kakulu. Amadodana amhlope asesineni, nawo akwiqela lesibini. Intombi ziwadlise udaka amadodana. Xa aqukumbelayo uti u Dr. Dale, inani lababengene eluviweni ngamakulu omabini anamanci ositoba eva ngesibini (292,) kweli nani:—

13 *Elapumelela ngoku Ncomekayo.*

95 *Abapumelela kodwa.*

12 *Abeminyaka emibini.*

172 *Abangapumelelanga.*

Lenxelo ikwa ngqina isipo setu soku profeta. Kambe sati kumqolo we “Zinto ngezinto” ngo October, “Imibuzo sesike sayibona ilula kakubi; kodwa sinoloyiko lokuba kulindelwe ipendulwe ngoku zeleyo—esinga sakotuka ukuva into eninzi *ifelishile.”* Yotukile ke into eninzi. Tina, hayi.

Intlanganiso yododana yengxogxo, iti ngobusuku obunye pakati kwenyanga ezintandatu sivuliwe isikolo, ibe nomvumo, ehlala ilungiselelwa, ngu Mr. Knox Bokwe. Namhla imvumo leyo ibe ngomhla 17 ka November, ekute nakuba bekungenwa ngamaqosha, sabona indlu izele yintlanganiso yabantu bamabandla ngama bandla. Pakati kwababeko savuya ukuboua u Rev. T. Chamberlain B.A., webandla lase Tshatshi e Alice, no Rev. Father Farrelly welama Roma kwakona. Ukudibana, ngemini ezitile, kwabantu naba Fundisi be nkonzo nge nkonzo kuyinto eyahlala isixolisa kakulu, kuba ibonisa ngokuncinane into ekoba yiyo kwelizayo apo bonke bengumqulu omnye waba hlanjululweyo. Enye into esiyibukileyo yimpato yencubeko yamadodana, ate atengela ama *ledi* itikiti, abesiti ngokwenjenjalo agcina isiko lokukanya. Xa izinto zihamba ngo­ku; etye namnye owoza asive *Isigidimi* sikalaza. Abapulapuli bazinandipile ingoma.

Ngeba namhla sinoku vakalisa nto kuba fundi betu ngenda­wo ekugqitywe kuyo ngaba pati beli pepa, eku singiseleni eku pumeni futi-futi kunoku. Ngayo yonke lenyanga u November inkulu yalo mzi ibise Rini kwelo qumru licedulula amasiko abantsundu. Kambe yintlanganiso yoku gqibela le banayo, eyeyoku nika isigqibo sabo. Xa sise kule ndawo singati sike sabona imifanekiso emihle yama doda akweli bunga engaba yinzuzo kuye wonke otandana nemisebenzi ebukekayo. Amalungu alo iqumru elo ngala—His Honour Sir Jacob I). Barry, i Jaji enkulu e Rini; Rev. Dr. Stewart, wase Lovedale; Hon. Thomas Upington, M.A., wase Cape Town; Mr. Jonathan Ayliff, M.L.A., wase Rini; Mr. W. E. Stanford, umantyi wase Ngcobo; Mr. Emile Rolland, M.A. wase Lusutu; Dr. W. Bisset Berry, wase Queen’s Town; no Mr. Richard P. Solomon, M.A., wase Rini; u Hon. Charles Brownlee okwali lungu u Pesheya ngenxa yokunga pili. Siyavuya ukuva ukuba umciza awu fumene kwelo ngati usamncedile.

Umzekeliso *(pattern)* wobu denge babantu bakowetu aba ngapa kolu lwangciba luse Fort Peddie sauva encokweni sipumele ngapandle ngenye i Cawa. Sifika kulomzi kuko ndoda iqinileyo, inxibe ngokwe nkulelane yelozwe, izazi ukulumka kwayo ngakumbi nge zinto ezayamene no Mlungu no mnyama. Siti xa sixoxa nge *Komet* le ibonakala esibakabakeni, abuze lomnumzana ukuba ati iteta ntonina lenkwenkwezi inomsila ama Ngesi. Sixele. “Yinqaba! Anifihlele. Akasoze anixelele into zonke.” Sikanyise ke into engena kukanya kuye. Ekugqibeleni asuke ati masivale umlomo, asazi nto. NGUYE owaziyo. Sibonakala ngokuti tina mpi ifundileyo singaba tyeli indaba, ekubeni ama Ngesi etyelana nge koranti. Site sakuti siko isi *Gidimi;* wakanyela, wabeta sangama xoki. Lomntu likolwa elidala. Ukuba abe nanamhla akazi ukuba kuko ipepa laba mnyama singati lonto kunyabela ilungelo labantu babo, kwaba fundisi. I Ngqushwa ishunyayezwa ngaba fundisi aba mnyama. Bapina ke xa abantu base kwisi tokotoko esinje?

Koba luvuyo kwaba ninzi ukuva ukuba ukukanya kungenisiwe kwelozwe lidala. belifudula lisaziwa ngobu ralarume bama Bulu alo. Tina ezi ndaba sizi landelisayo sizifunde ngovuyo, nango mtandazo wokunga, ngamana amalinga awenziwayo atwala izixakato. Nantsi lo ncwadi

Mcokeli—Ndifakele lemidana yam. Isikolo esitsha sivuliwe sase Church of England e Humansdorp apo kungazange kubeko lukanyo kuhlanga lwakowetu lwakwa Xosa iminyaka nge minyaka. Masibulele imisebenzi yo Mdali wetu ukuba etobise ubukali bama Bulu, ada avuma ukuba makume ukanyo kubantu bale dolopu; nam ake afuna ukunditintela kanye, ati, abantu abamnyama abazi kuvuma ukusebenza imisebenzi yawo, baza kuzenza obasi. Nabe lungukazi bakatazeka kunene, bati ndifuna ukupanga izicaka zabo, amantombazana asuke eza esikolweni. Ke u Yehova usebenzile ukutoba ubukali bube bulungisa. Namhla ndinenani elikulu losapo, ngamashumi omatatu (30) endinabo kuluxolo noko kwinxenye yama Bulu. Bulelani imisebenzi yo Mdali. Ndim owako otobekileyo—John W. Nkomo.

Kwezinye intlanga iti into yaku yilwa ingafumane ibange kungeko nto inkulu yokuyi bangisa. Kunjaloke ema Bulwini. Sifunda ukuba u Mr. Hofmeyr M.L.A. no Mr. P. L. van der Byl, M.L.C. ababekule ntlanganiso yabise Cradock, sebeke bahlangana no Dr. Dale, Umpati micimbi yezikolo, ngendawo yokuba imali erolwa ngu Rulumente, ukuxasa imfundo yetu bamnyama, mayi ncitshiswe. Impendulo yake u *Doctor* lowo uvivise lonke ilizwe; yati into ebu Nikodemora yabengezwa. Ngokumayela neyetu imfundo uti umfo ka Dale.—

I-Rulumente inamadinga engenakufumane iwapose bucala ngakubantu abamnyama. Imfundiso yabo yemiselwe kwisi seko sokuba inike ukwazi umsebenzi pezu kwemfundwana ete putu. Kwindawo ezi zikolo ezikulu udodana lufundiswa amashishini, intombi umsebenzi wendlu. Kuko imposiso etile yokucingela ukuba yinto eninzi imali eya ko mnyama. E-Koloni apa u Rulumente urola £10,500. Pesheya-kwe-Nciba £10,000, e-Lusutu £1,500.—Ngendawo yokuba omnyama angangenana kwesabamhlope isikolo, uti u Dr. Dale:—Izikolo zivulekele bonke abafeza imiteto, behlaula imali zesikolo, benxibe kakuhle, bezipete kakuhle. Ukuba kuko ngxakwana zitile ekungenisweni kotile pipipi, londawo iyekelwe kwizipatamandla zesikolo salo ndawo.